Darba waħda kien hemm sultan. Martu kien jisimha Żimina. Kellhom tlitt itfal. Iż-żgħir kien jismu Toninu.

Is-sultan kellu ġnien tal-frott għal qalbu wisq. Ġo nofs dan il-ġnien kien hemm siġra mhux tas-soltu. Wara nofsillejl ta’ wara t-23 ta’ Ġunju, din kienet tagħmel tuffieħa tad-deheb waħda, kbira daqs idejn is-sultana Żimina.

Is-sultana lilha biss kienet tħobb mis-siġar kollha u għad-dell tagħha biss kienet timxi u taħtha biss kienet tistrieħ.

Is-sultana kienet tħit libsa mill-aqwa b’kull tuffieħa li ssir kull sena. Ħadd fid-dinja ma seta’ jiftaħar li qed jilbes isbaħ mis-sultana Żimina.

Toninu kien iħobbha wisq lil ommu u tgħidx kemm beka meta għodwa waħda mar iħabbtilha fuq il-bieb bħas-soltu u sabha mejta.

Is-sultan kien se jmut bl-inkwiet u li ma kienx għal Toninu u għat-tuffieħa tad-deheb, kien jagħmel f’qalbu.

Fi ftit tal-jiem il-frotta kienet se ssir u għalhekk is-sultan sejjaħ lil uliedu quddiemu. Dar fuq il-kbir u fissirlu li kellu jkun hu li joqgħod għassa mas-siġra tat-tuffieħ biex malli ssir, ħadd ma jisraqha. Għalhekk tah is-sejf tad-deheb u suffara għalli jista’ jkun jekk ħaddieħor jiġi għat-tuffieħa.

Wara li kiel, il-prinċep mar għassa iżda mal-ħdax, għajnu marret bih u raqad. Kemm beka l-għada filgħodu meta ra li t-tuffieħa ma kinitx fis-siġra.

Meta qal b’kollox lis-sultan, dan tgħidx kemm irrabja.

Is-sena ta’ wara qagħad għassa t-tieni wild iżda t-tuffieħa reġa’ seraqha xi ħadd.

Is-sultan ma xtaqx jibgħat lil Toninu għassa mas-siġra iżda Toninu xtaq jaqbad fil-fatt min kien qed jisraq it-tuffieħa tad-deheb.

Għalhekk bena malajr kamra bit-tajn u l-ġebel u fuq kull naħa poġġa x-xewk biex malli jorqod ix-xewk iniggżu u jqajmu! U hekk ġara. Daqq nofsillejl nieqes kwart u Toninu kien għadu mqajjem.

Ma’ nofsillejl jisma’ ħsejjes fil-bogħod. Kienu ħsejjes tal-biża’.

(addattata minn Is-Serp ta’ Sebat Irjus ta’ Ġorġ Mifsud)

**A. Immarka Veru jew Falz.**

|  |  |  |
| --- | --- | --- |
|  | **Veru** | **Falz** |
| 1. It-tuffieħa tad-deheb kienet tkun kbira daqs idejn is-sultan. |  |  |
| 2. It-tieni wild kien jismu Anton. |  |  |
| 3. Toninu sema’ ħsejjes tal-biża’ għal nofsillejl. |  |  |

**B. Agħżel ir-risposta t-tajba:**

4. Is-sultana kienet tħobb is-siġra tat-tuffieħa għax

|  |
| --- |
| a. it-tuffieħ tajjeb għas-saħħa. |
| b. mit-tuffieħ kienet tħit libsa sabiħa. |
| ċ. it-tuffieħ tad-deheb jiswa ħafna flus. |

5. X’tah is-sultan lill-prinċep bħala arma biex joqgħod għassa?

|  |
| --- |
| a. Tah sejf tal-fidda u suffara. |
| b. Tah pistola u suffara. |
| ċ. Tah sejf tad-deheb u suffara. |

6. Min bena kamra bit-tajn u l-ġebel biex jibqa’ mqajjem?

|  |
| --- |
| a. Is-sultan |
| b. It-tieni wild |
| ċ. Toninu |

**Ċ. Kompli s-sentenza skont is-silta.**

7. Is-sultan \_\_\_\_\_\_\_\_\_\_\_\_ meta ra li t-tuffieħa kienet insterqet l-ewwel darba.

8. Toninu ma raqadx għax poġġa x-\_\_\_\_\_\_\_\_\_\_\_\_ fil-kamra li bena.

|  |  |
| --- | --- |
| **D. Poġġi l-istorja fl-ordni. L-ewwel waħda hija lesta.** | |
|  | Is-sultana Żimina kienet tħobb ħafna din is-siġra u kienet tħit libsa kull sena mill-frotta tad-deheb tagħha. |
|  | Il-kbir mill-ulied qagħad għassa mas-siġra iżda raqad u t-tuffieħa ġiet misruqa. |
| **1** | **Is-sultan kellu ġnien fejn kienet tikber siġra li kienet tagħmel tuffieħa tad-deheb darba kull sena.** |
|  | Fil-lejl meta għamel l-għassa, Toninu sema’ ħsejjes tal-biża’ viċin tas-siġra. |
|  | Għodwa waħda, Toninu sab lil ommu mejta u s-sultan sar imdejjaq ħafna. |
|  | Ġara l-istess is-sena ta’ wara meta qagħad għassa t-tieni wild. |
|  | Toninu xtaq joqgħod hu għassa u bena kamra bit-tajn u ġebel u poġġa x-xewk biex jibqa' mqajjem. |
|  | Meta kien wasal iż-żmien li ssir tuffieħa ġdida, is-sultan laqqa’ lil uliedu biex joqogħdu għassa mas-siġra ħalli ħadd ma jisraq it-tuffieħa. |

****